Cory Booker , öldungadeildarþingmaður Demókrataflokksins , tilkynnti í dag að hann ætlaði að draga sig í hlé í forvali demókrata fyrir forsetakosningarnar í haust . Booker sagði í yfirlýsingu í dag að hann skorti fé til þess að halda áfram með framboð sitt og að hann sæi ekki fram á að geta safnað því á næstunni þar sem hann nýtur ekki nægilegs fylgis til þess að fá að taka þátt í næstu kappræðum frambjóðenda demókrata . Booker var kjörinn á þing árið 2013 , en áður hafði hann verið borgarstjóri Newark í New Jersey . Stjórnmálaskýrendur vestanhafs veltu því sumir upp í dag hvort einhverjir þeirra sem eftir standa í kapphlaupinu um tilnefningu demókrata myndu leita til Booker um að verða varaforseti , en keppinautar Booker hrósuðu honum ákaft fyrir hans innlegg í baráttuna í dag . „ Þú gerðir stjórnmálin betri bara með því að bjóða þig fram , “ hefur AFP-fréttastofan eftir Joe Biden , sem þykir einna líklegastur til þess að etja kappi við Donald Trump fyrir hönd demókrata í kosningunum í haust .